CELEX: 
Language: fi
Date: 2019-03-13 00:00:00
Title: KOMISSION DELEGOITU ASETUS (EU) …/…, ammattimaisilta toimijoilta vaadituista kriteereistä Euroopan parlamentin ja neuvoston asetuksen (EU) 2016/2031 89 artiklan 1 kohdan a alakohdassa vahvistettujen edellytysten täyttämiseksi ja menettelyistä mainittujen kriteerien täyttymisen varmistamiseksi

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Asetuksen (EU) 2016/2031 79 artiklan 1 kohdan a alakohdan mukaan kasvipassi vaaditaan, kun tiettyjä kasveja, kasvituotteita ja muita tavaroita siirretään unionin alueella. Kasvipassilla todistetaan, että asianomainen kasvi, kasvituote tai muu tavara täyttää kaikki mainitun asetuksen 85 ja 86 artiklassa asetetut vaatimukset ja on siten vapaa unionikaranteenituhoojista ja tarvittaessa yhdenmukainen niiden toimenpiteiden kanssa, jotka koskevat säänneltyjä muita kuin unionikaranteenituhoojia. Näin ollen kasvipassilla varmistetaan, etteivät kasvit aiheuta kasvinterveysriskiä unionissa. Asiaan liittyvien teknisten ja tieteellisten piirteiden vuoksi kasvipasseja saavat myöntää ainoastaan luvan saaneet toimijat toimivaltaisten viranomaisten valvonnassa. 
            
            
               Asetuksen (EU) 2016/2031 89 artiklan 1 kohdan a alakohdassa vahvistetaan säännökset, jotka koskevat ammattimaisten toimijoiden lupaa myöntää kasvipasseja ja näiltä toimijoilta vaadittuja edellytyksiä. Ammattimaisilla toimijoilla on oltava tarvittavat tiedot, jotta ne voivat suorittaa mainitun asetuksen 87 artiklassa tarkoitetut tarkastukset. Nämä tarkastukset koskevat unionikaranteenituhoojia, tuhoojia, joihin sovelletaan mainitun asetuksen 30 artiklan 1 kohdan nojalla hyväksyttyjä toimenpiteitä, suoja-aluekaranteenituhoojia ja säänneltyjä muita kuin unionikaranteenituhoojia sekä merkkejä kyseisten tuhoojien esiintymisestä, niiden aiheuttamia oireita sekä keinoja kyseisten tuhoojien esiintymisen ja leviämisen ennaltaehkäisemiseksi.
            
            
               Jotta ammattimaiset toimijat noudattaisivat tällaisia edellytyksiä, asetuksen (EU) 2016/2031 89 artiklan 2 kohdalla siirretään komissiolle valta täydentää mainittua asetusta vahvistamalla kriteerit, jotka ammattimaisten toimijoiden on täytettävä mainitun asetuksen 89 artiklan 1 kohdan a alakohdassa säädettyjen edellytysten noudattamiseksi, ja menettelyt sen varmistamiseksi, että kriteerit kyseiset täyttyvät. 
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio kuuli kasvinterveyttä käsittelevää asiantuntijaryhmää 24. tammikuuta 2018, 5. syyskuuta 2018 ja 22. tammikuuta 2019.
            
            
               Delegoidun säädöksen luonnoksesta järjestettiin julkinen kuuleminen paremman sääntelyn portaalissa 28. marraskuuta ja 26. joulukuuta 2018 välisenä aikana. Vastauksia saatiin yhteensä 4, ja ne ovat julkisesti saatavilla.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoidussa säädöksessä säädetään asetuksen (EU) 2016/2031 89 artiklan 2 kohdan mukaisesti kriteereistä, jotka ammattimaisten toimijoiden on täytettävä voidakseen myöntää kasvipasseja, ja menetelmistä mainittujen kriteerien täyttymisen varmistamiseksi. 
            
            
               KOMISSION DELEGOITU ASETUS (EU) …/…,
            
            
               annettu 13.3.2019,
            
            
               ammattimaisilta toimijoilta vaadituista kriteereistä Euroopan parlamentin ja neuvoston asetuksen (EU) 2016/2031 89 artiklan 1 kohdan a alakohdassa vahvistettujen edellytysten täyttämiseksi ja menettelyistä mainittujen kriteerien täyttymisen varmistamiseksi
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031
                  1
                ja erityisesti sen 89 artiklan 2 kohdan,
            
            
               sekä katsoo seuraavaa:
            
            
               (1)Asetuksen (EU) 2016/2031 mukaan kasvipassi olisi myönnettävä, kun tiettyjä kasveja, kasvituotteita tai muita tavaroita siirretään unionin alueella ja suoja-alueelle tai suoja-alueelta.
            
            
               (2)Sen varmistamiseksi, että kasvipassin sisältämät tiedot ja vaaditut tarkastukset, joita kasvipassien myöntäminen edellyttää, perustuvat vahvaan tieteelliseen ja tekniseen asiantuntemukseen, kasvipasseja saavat myöntää ainoastaan luvan saaneet toimijat toimivaltaisten viranomaisten valvonnassa.
            
         
         
            
               (3)Olisi vahvistettava tietyt kriteerit sen varmistamiseksi, että ammattimaisilla toimijoilla on tarvittavat tiedot säännöistä, jotka koskevat kasveihin, kasvituotteisiin ja muihin tavaroihin mahdollisesti vaikuttavia tuhoojia sekä toimenpiteitä tällaisten tuhoojien esiintymisen ja leviämisen ennaltaehkäisemiseksi. 
            
            
               (4)Olisi vahvistettava menettely sen varmistamiseksi, että kaikki asetuksen (EU) 2016/2031 89 artiklan 2 kohdassa tarkoitetut kriteerit täyttyvät, millä taataan, että kaikki luvan saaneet toimijat ovat tietoisia kasvipassien myöntämistä varten tarvittavista tiedoista. Toimivaltaisten viranomaisten olisi siksi asetettava saataville tekniset ohjeet, jotka sisältävät tietoa tuhoojien ja vektorien biologiasta ja tuhoojien kantajina toimivien kasvien, kasvituotteiden ja muiden tavaroiden biologian merkityksellisistä näkökohdista, tarkastusten suorittamisesta, kyseisten tuhoojien esiintymisen ja leviämisen ennaltaehkäisemisestä ja suunnitelman laatimisesta. 
            
            
               (5)Jotta toimivaltaisilla viranomaisilla ja ammattimaisilla toimijoilla olisi riittävästi aikaa valmistautua edellä mainittujen säännösten täytäntöönpanoon, tätä asetusta olisi sovellettava 14 päivästä joulukuuta 2020 alkaen,
            
            
               ON HYVÄKSYNYT TÄMÄN ASETUKSEN:
            
            
               1 artikla
               Kasvipasseja myöntäviltä ammattimaisilta toimijoilta vaaditut kriteerit 
            
            
               Saadakseen luvan myöntää kasvipasseja ammattimaisten toimijoiden on täytettävä seuraavat kriteerit:
            
            
               (a)ne ovat osoittaneet toimivaltaiselle viranomaiselle, että niillä on tarvittavat tiedot säännöistä, joita sovelletaan asetuksen (EU) 2016/2031 87 artiklan mukaisesti suoritettaviin tarkastuksiin, jotka koskevat kasveihin, kasvituotteisiin ja muihin tavaroihin mahdollisesti vaikuttavia unionikaranteenituhoojia, tuhoojia, joihin sovelletaan asetuksen (EU) 2016/2031 30 artiklan 1 kohdan nojalla hyväksyttyjä toimenpiteitä, suoja-aluekaranteenituhoojia ja säänneltyjä muita kuin unionikaranteenituhoojia;
            
            
               (b)ne ovat osoittaneet toimivaltaiselle viranomaiselle, että niillä on tarvittavat tiedot parhaista käytänteistä, toimenpiteistä ja muista toimista, joita vaaditaan a alakohdassa tarkoitettujen tuhoojien esiintymisen ja leviämisen ennaltaehkäisemiseksi;
            
            
               (c)niillä on tehokas suunnitelma, jota noudatetaan epäiltäessä tai havaittaessa a alakohdassa tarkoitetun tuhoojan sellaista esiintymistä, joka vaikuttaa tai todennäköisesti vaikuttaa niiden kasveihin, kasvituotteisiin tai muihin tavaroihin;
            
            
               (d)ne ovat osoittaneet toimivaltaiselle viranomaiselle, että niillä on tarvittavat tiedot ja tarvittava pätevyys, jotta ne voivat suorittaa vaaditut tarkastukset kasville, kasvituotteelle tai muulle tavaralle asianomaisten tuhoojien varalta ja toteuttaa b alakohdassa tarkoitetut toimenpiteet; 
            
            
               (e)ne ovat osoittaneet toimivaltaiselle viranomaiselle, että niillä on tai niiden käytettävissä on tarvittavat laitteet ja tilat vaadittujen tarkastusten suorittamiseksi kasville, kasvituotteelle tai muulle tavaralle ja että niillä on myös valmius toteuttaa b alakohdassa tarkoitetut toimenpiteet;
            
            
               (f)ne ovat nimenneet yhteyshenkilön, joka vastaa yhteydenpidosta toimivaltaisen viranomaisen kanssa tämän asetuksen säännösten osalta, ja ilmoittaneet kyseisen henkilön yhteystiedot toimivaltaiselle viranomaiselle. 
            
            
               2 artikla
               Menettelyt ammattimaisilta toimijoilta vaadittujen kriteerien täyttymisen varmistamiseksi
            
            
               1.Toimivaltaisen viranomaisen on varmistettava, että ammattimaisten toimijoiden saatavilla on tekniset ohjeet kriteereistä, joiden on täytyttävä kasvipassien myöntämisen edellyttämien tarkastusten yhteydessä. 
            
            
               Teknisten ohjeiden on oltava saatavilla kunkin toimivaltaisen viranomaisen virallisella verkkosivustolla ja sisällettävä tietoa kaikista seuraavista:
            
            
               (a)tuhoojien ja vektorien biologia sekä tuhoojien kantajien biologian merkitykselliset näkökohdat;
            
            
               (b)merkit tuhoojien esiintymisestä ja tuhoojien aiheuttaman saastunnan oireet kasveissa, kasvituotteissa tai muissa tavaroissa, silmämääräisten tarkastusten suorittamista koskevat säännöt sekä näytteenotto ja testaus;
            
            
               (c)tiedot parhaista käytänteistä, toimenpiteistä ja muista toimista, joita toteutetaan 1 artiklan a alakohdassa tarkoitettujen tuhoojien esiintymisen ja leviämisen ennaltaehkäisemiseksi;
            
            
               (d)edellä 1 artiklan c alakohdassa tarkoitetun suunnitelman laatiminen ja sisältö.
            
            
               2.Toimivaltaisten viranomaisten on toteutettava kaikki asianmukaiset toimenpiteet sen todentamiseksi, että ammattimaiset toimijat täyttävät kaikki 1 kohdassa vahvistetut kriteerit. 
            
         
         
            
               3 artikla
               Voimaantulo ja soveltamispäivä
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tätä asetusta sovelletaan 14 päivästä joulukuuta 2020 alkaen.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 13.3.2019
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
               
            
         
         
            
                  
                     (1)
                  
                        EUVL L 317, 23.11.2016, s. 4.